Gedagte vir die dag: God se liefde vir jou is baie groot | Maroela Media
Psalm 103:11,13 – So ver as wat die verste punt in die heelal van ons af is, so groot, en nog groter, is die Here se liefde vir elkeen wat Hom dien. Net soos ouers hulle kinders met groot liefde versorg, so versorg die Here elkeen wat Hom dien met arms vol liefde.
Wat is groot? Ek kan dink aan berge wat groot is – reusagtig groot. Ek kan dink aan foto's in tydskrifte wat ek al gesien het van babas wat groot is – dan weer 'n eenjarige seuntjie wat miskien tien of vyftien kilogram weeg. Ek kan dink aan 'n walvis wat groot is, of 'n olifant. Ja, groot is voorwaar 'n baie relatiewe begrip. God se liefde vir my en jou is groot, oneindig groot, onmeetbaar groot, onverstaanbaar groot. As ek en jy dalk 'n klein bietjie meer hiervan kan verstaan of werklik kan besef, sal ons lewens verseker anders lyk. Ons sal verseker meer en meer uit genade leef. Ons sal verseker meer en meer uit dankbaarheid leef. Dalk is dit tyd dat jy God vra om doodgewoon sy Woord te oordink. Maak tyd en sit stil en vra God om jou te help om sy geweldige intense en groot liefde vir jou beter te begryp en te verstaan. Hy is jou volmaakte Vader in die hemel wat jou met 'n volkome en volmaakte liefde lief het. Terwyl ek hier skryf, oorweldig die wete hiervan my en loop ek oor van dankbaarheid. God het jou en my lief met 'n oneindige, onmeetbare liefde.
God se liefde vir my is onuitputlik, en sy liefde vir my vorm die basis van my liefde vir ander. – Oswald Chambers
Gebed: Here, ek loof U vir u liefde vir my. Dankie vir u onverdiende, onvergelyklike, onmeetbare en oneindige liefde vir 'n gewonde mens soos ek. Ek prys U, Here!